Külpiaci Delegációk Magatartási és Együttműködési Irányelvei 
a Magyar Kereskedelmi és Iparkamara (MKIK) delegációiban résztvevők számára

Az üzleti kiutazások során a résztvevő vállalkozások képviselői nem csak a saját cégüket, hanem az egész magyar üzleti közösséget és Magyarországot is képviselik. Magatartásuk a delegációt szervező Kamara nemzetközi megítélését is befolyásolja. Jelen Külpiaci Delegációk Magatartási és Együttműködési Irányelvek meghatározza az MKIK által szervezett külpiaci delegációk tagjai felé támasztott szakmai és magatartási elvárásokat.
A kiutazáson résztvevő vállalkozás képviselője (Résztvevő) a dokumentum aláírásával vállalja az alábbi normák betartását.

Felkészülés az üzleti útra
A Résztvevő vállalja, hogy:
· az üzleti útra szakmailag felkészülten érkezik;
· előzetesen tájékozódik a célország üzleti, gazdasági és kulturális sajátosságairól;
· világosan megfogalmazza külpiaci céljait és üzleti ajánlatát;
· tárgyalóképes angol nyelvtudással rendelkezik vagy jól beszéli a célország nyelvét; 
· rendelkezik angol nyelvű honlappal, rövid, idegen nyelven is bemutatható cégismertetővel;
· a szervező által kért adatokat, dokumentumokat és visszajelzéseket határidőre megadja;
· gondoskodik az utazáshoz szükséges okmányokról, biztosításokról és egyéb feltételekről.

Magatartás a szakmai programokon
A Résztvevő vállalja, hogy:
· a delegáció közös szakmai céljainak megvalósítását együttműködő magatartásával támogatja;
· a szakmai programokon pontosan és felkészülten jelenik meg;
· tiszteletben tartja a vendéglátók, előadók, intézményi partnerek és üzleti szereplők idejét;
· együttműködő és a delegációhoz méltó magatartást tanúsít;
· tiszteletben tartja a helyi szokásokat, protokollt és kulturális érzékenységeket.

Üzleti és információbiztonsági elvárások
A Résztvevő vállalja, hogy:
· a delegáció során tudomására jutott nem nyilvános üzleti információkat bizalmasan kezeli;
· a szervező vagy más résztvevő jó hírnevét sértő, félrevezető kommunikációt nem folytat, nem rögzít másokat megjelenítő képeket, videókat, illetve az azon szereplő más delegáció tagokról, azok partnereiről készített felvételeket csak az ő hozzájárulásukkal osztja meg harmadik személyekkel.

Általános külföldi viselkedési és öltözködési elvárások
A Résztvevő vállalja, hogy:
· betartja a fogadó ország jogszabályait és társadalmi normáit;
· tisztelettel viszonyul a helyi partnerekhez, vendéglátókhoz és szolgáltatókhoz;
· hivatalos és szakmai programokon nem jelenik meg alkoholos befolyásoltság alatt;
· közösségi médiában felelősen kommunikál a delegációval, a szervezővel és a partnerekkel kapcsolatban;
· az adott programhoz illő, üzleti vagy üzletileg elegáns öltözetet visel;
· kerüli a túlzottan sportos, kihívó, rendezetlen vagy üzleti környezethez nem illő megjelenést.

Utókövetési kötelezettség
A Résztvevő vállalja, hogy a hazautazást követően részt vesz az utókövetési folyamatban, ennek keretében:
· visszajelzést ad az üzleti út tapasztalatairól, határidőig kitölti a szervező által küldött értékelő és eredményfelmérő kérdőívet;
· részt vesz a szervező által kezdeményezett utókövető egyeztetésen, továbbá a jó vagy adott esetben a kedvezőtlen üzleti tapasztalatait megosztja más vállalkozásokkal annak érdekében, hogy azok a jövőbeni külpiaci felkészülésük és döntéseik során hasznosítható tanulságként szolgáljanak.





A Külpiaci Delegációk Magatartási és Együttműködési Irányelvei megsértésének következményei

A résztvevő vállalkozás képviselője tudomásul veszi, hogy jelen irányelvekben foglaltak – az általa delegált Résztvevő általi - megsértése a delegáció, a szervező intézmény és a magyar üzleti közösség megítélését hátrányosan érintheti. Az irányelvek megsértése esetén a szervező jogosult:
· a vállalkozást figyelmeztetni;
· a vállalkozás részvételét az adott program egyes elemeiben korlátozni;
· a magatartási normák súlyos vagy ismételt megsértése esetén a vállalkozást a jövőbeni külpiaci üzleti delegációk, támogatott programok vagy kiemelt részvételi lehetőségek elbírálásánál hátrányosan figyelembe venni;
· különösen súlyos esetben a további részvételt megtagadni.

Nyilatkozat

Alulírott, az alábbi I. pontban megjelölt vállalkozás képviseletében kijelentem, hogy a jelen Külpiaci Delegációk Magatartási és Együttműködési Irányelvei dokumentum tartalmát megismertem, megértettem, és azt kötelezőnek fogadom el. Tudomásul veszem, hogy a dokumentumban foglalt normák be nem tartása a jövőbeni külpiaci üzleti delegációkon, szakmai programokon vagy támogatott részvételi lehetőségeken való részvétel elbírálásakor hátrányos következményekkel járhat.

